
УТВЪРДИЛ: 
                                                                                              Директор – Красимир Линков 

ПРАВИЛА ЗА ОРГАНИЗИРАНЕ НА ИЗЛОЖБИ И КУЛТУРНИ ПРОЯВИ В СГРАДИТE НА ГХГ-ПЛОВДИВ
I.Експозиционни пространства на Градска художествена галерия-Пловдив, в които могат да се организират временни изложби и културни събития:

· „Изложбена зала 2019“, ул. „Гладстон“ №32

· Галерия „Капана“, ул. „Райко Даскалов“ №29

· Зали за временни експозиции, ул. „Княз Александър I“№15

· Сутеренна зала в Постоянна експозиция „Мексиканско изкуство“, ул. „Артин Гидиков“ №11, Стария град 
· Зали за съвременно изкуство „Баня Старинна“, бул. „6 септември“ № 179 (в момента затворени за ремонтно-реставрационни работи)
· Дворни пространства на: Постоянна експозиция „Мексиканско изкуство“, (ул. „Артин Гидиков“ №11), Постоянна експозиция живопис на Енчо Пиронков (ул. „Васил Кънчев“ №1). 

· Дворно пространство на Постоянната експозиция, ул. „Съборна“ №14А
II. Общи условия:
1. За провеждане на художествени изложби и събития в различните пространства  на галерията могат да кандидатстват български и чуждестранни художници, независими куратори, неправителствени организации в сферата на изкуството и културата, образователни институции, както и сродни на ГХГ-Пловдив институции. 
2. Заявление за провеждане на изложба и събитие се подава на хартиен носител или чрез електронната поща на галерията (ghgpl1952@gmail.com). Заявлението трябва да съдържа: трите имена на художника, куратора, точното наименование на кандидатстващата организацията, лице за контакт с телефонен номер, електронна поща и пощенски адрес, описание на планираната изложба или събитие, снимков материал на творби на автора/ите (по възможтост на творбите, които ще влязат в изложбата), предпочитани периоди и зали. По възможност максимален обем информация.
3. За ангажиране на всяко експозиционно пространство се заплаща такса, фиксирана в тарифата на галерията, съдържаща се в НАРЕДБА на ОбС Пловдив за определянето и администрирането на местните такси и цени на услуги на територията на Община Пловдив. 
Изключение се прави в следните случаи: 

3.1.Когато Градска художествена галерия - Пловдив е организатор или основен партньор на изложбата или събитието. 

3.2. За изложба или събитие, организирани от Община Пловдив, за които има писмено разпореждане от кмета на Община Пловдив или неговия заместник-кмет по култура. 

4. Временните изложби са с продължителност до 20 дни и до 30 дни, за което се заплаща различна такса съгласно Приложение № 8.2 към НАРЕДБА (частта за ГХГ-Пловдив). Художниците, кураторите и организаторите на изложбите имат право на два дни за тяхното подреждане, както и на два дни за сваляне и изнасяне на творбите след закриване на изложбата. За тези дни не се дължи заплащане. В случаите, в които подреждането и/или демонтирането на изложбата заема повече от посоченото по-горе времетраене, то допълнителните дни влизат в  общия срок от 20 или 30-дневната продължителност на изложбите. 
4.1.Изключение за продължителността се допуска за изложби със значим приносен или изследователски характер.
5. На основание НАРЕДБА на ОбС Пловдив за реда за придобиване, управление и разпореждане с общинско имущество, глава 1, раздел I, чл.5, т.5. не се допуска художници, куратори и организатори на събития да извършват търговска дейност на територията на изложбените зали (общинска собственост). 
6. Един автор или една организация могат да бъдат одобрени за осъществяването само на един свой изложбен проект в една от сградите на галерията в една календарна година. Изключение се прави само за: 

6.1. Изложби с висок приносен характер, одобрени по реда на Раздел III от Правилата, както и изложби и събития, включени в Културния календар на Община Пловдив.
III. Одобряване на заявленията за изложба:

7. Одобряването на постъпилите заявления се извършва от Съвета на уредниците към галерията и нейния директор на заседания два пъти в годината по следните критерии:
7.1.Музеен и приносен характер (научно-изследователски, образователен, събитиен, международен) на предложената изложба; 
7.2.Значимост на художествените качества на предложената индивидуална или групова изложба; 
7.3.Датата, на която заявлението е постъпило в галерията (по-ранната дата дава предимство при наличие на другите изброени по-горе критерии); 

7.4.Техническа възможност да се осъществи изложбата
IV. Официално писмо за подкрепа или съгласие при кандидастване пред финансиращ орган за провеждане на изложба, фестивална проява или епизодично културно събитие с посочени конкретен период и зала, се издава на заявителя при следните условия:

За изложба: 
1. Наличие на свободни дати в желаното изложбено пространство и покритие на критериите, посочени в раздел III; 

2. Предварително подробно описание на проекта и конкретни технически параметри за реализация на изложбата;
За фестивални прояви и епизодични културни събития: 

1. Наличие на подходящи дати в конкретната зала, когато не е фиксирано откриване на планирана изложба или не се извършва смяна на изложба;
2. Предварително подробно описание на проекта и на неговата техническа реализация 
V. Договори.

1. Галерията сключва договор за провеждане на изложба или културно събитие с одобрените заявители най-късно 30 дни преди началната дата на проявата.

2. Галерията сключва договор за продажба на консигнация на художествени произведения с одобрения заявител, ако той има регистрация по БУЛСТАТ.
VI. Работно време. 

Всеки изложител и организатор на изложба или културно събитие в която и да било от сградите на галерията се задължава да спазва работното време на служителите в нея.

Промени в работните дни и/или часовете на работния ден се допускат по изключение след изрично писмено споразумение с галерията.
VII. Правила за вътрешен ред.

Всеки изложител и организатор на изложба или културно събитие на територията на галерията се задължават да спазва установените от нея правила за вътрешен ред, както и да опазват от увреждане нейното движимо имущество и сграден фонд. В случаи на повреда по тяхна вина, те се задължават да я отстранят за своя сметка.
VIII. Правилата за организиране на изложби и събития в изложбените пространства на Градска художествена галерия – Пловдив са обсъдени и приети на заседание на ръководството на галерията и Съвета на уредниците, проведено 12.02.2025 г. 
България, Пловдив, ул. „Съборна“ № 14 a Saborna Str., Plovdiv, Bulgaria

